2. ปัจจัยความเสี่ยง

ด้านเศรษฐกิจ

ปัจจัยความเสี่ยงและข้อจำกัดของเศรษฐกิจปี 2554 คือ การฟื้นตัวของเศรษฐกิจโลกที่ยังผันผวน
ทั้งปัญหาหนี้สาธารณะของสหภาพยุโรป และอัตราการว่างงานของสหรัฐที่เพิ่งจะเริ่มมีการฟื้นตัว
รวมถึง สถานการณ์แผ่นดินไหวที่รุนแรงพร้อมกับเหตุการณ์สึนามิในญี่ปุ่น
ซึ่งได้นำความเสียหายอย่างมากมาสู่ประเทศนั้น ส่งผลให้เศรษฐกิจโลกของปี 2554 เติบโตน้อยลง

นโยบายของประเทศไทยในการขับเคลื่อนเศรษฐกิจ
ด้านหนึ่งคือการพึ่งพาการท่องเที่ยวเป็นตัวนำรายได้สู่ประเทศ
ซึ่งเป็นธุรกิจที่คนไทยสามารถจัดทำขึ้นเองได้ โดยไม่ต้องพึ่งพาต่างชาติ
โดยมีการขยายกิจการไปสู่ธุรกรรมที่ให้ผลตอบแทนสูง เช่น
การรักษาพยาบาลอย่างเป็นระบบผสมผสานกับการท่องเที่ยว ซึ่งต้องใช้การลงทุนสูงทั้งทางเครื่องมือ
และเทคโนโลยีด้านการแพทย์ที่ทันสมัย เพื่อสนับสนุนนักท่องเที่ยวเชิงสุขภาพเหล่านี้

โรงพยาบาลเอกชนทั่วไปในกลุ่มอันดับต้นๆ ที่เป็นที่รู้จักกันดีในกลุ่มลูกค้าไทยและต่างชาติ
จากเดิมที่มุ่งเน้นตลาดระดับบนมาโดยตลอด ได้พบความเสี่ยงจากภาวะวิกฤติเศรษฐกิจโลก
ที่ทำให้จำนวนคนไข้ชาวต่างชาติลดลง จึงมีการปรับสัดส่วนการทำรายได้
มาทำการตลาดบริการด้านสุขภาพระดับกลาง ซึ่งรวมไปถึงลูกค้าชาวไทย และชาวต่างชาติ
เพื่อรองรับการเปิดเสรี และการแข่งขันในระดับกลุ่มประเทศในภูมิภาค

ด้านการตลาด

ธุรกิจโรงพยาบาลเป็นอีกธุรกิจหนึ่งที่คาดว่า การแข่งขันจะรุนแรงมากขึ้น
และสำหรับโรงพยาบาลเอกชลเองแล้ว
ตลาดการแข่งขันไม่เพียงจำกัดวงอยู่เฉพาะภาคตะวันออกเท่านั้น
แต่เป็นความท้าทายที่ต้องแย่งชิงส่วนแบ่งทางการตลาดกับกลุ่มโรงพยาบาลระดับประเทศที่มีเครือข่ายมากมาย
ซึ่งโรงพยาบาลเองก็ต้องพัฒนาต่อไปอย่างไม่หยุดยั้ง เพื่อเพิ่มศักยภาพในการให้บริการ
และรองรับการแข่งขันในอนาคต

กลยุทธ์การขยายธุรกิจของโรงพยาบาลเอกชล 2 คือ เพิ่มศักยภาพระบบมาตรฐานการรักษาพยาบาล
เพื่อให้องค์กรได้ผ่านการรับรองมาตรฐาน HA ขั้นที่ 3
เป็นโรงพยาบาลที่ให้บริการทั้งแก่ผู้ป่วยประกันสังคมและคนไข้ทั่วไป
เป็นการขยายฐานลูกค้าให้กว้างขึ้น โดยเฉพาะกลุ่มลูกค้าข้าราชการ ผู้ใช้สิทธิประกันสังคม
รวมทั้งบริษัทคู่สัญญา และประชาชนทั่วไป ทั้งในเขตชลบุรี พื้นที่ศรีราชาไปจนถึงพัทยา
และจังหวัดใกล้เคียงในภาคตะวันออก ในขณะที่โรงพยาบาลเอกชลสาขาแรก
มีจำนวนผู้ใช้บริการในภูมิภาคและจากจังหวัดใกล้เคียงที่สม่ำเสมอ และทางบริษัทฯ
ยังลดความเสี่ยงในเรื่องการบริหารต้นทุนได้อย่างมีประสิทธิภาพ จากการใช้นโยบายรวมศูนย์ต้นทุน
และการจัดซื้อจัดจ้างบุคลากร และวัสดุอุปกรณ์ทางการแพทย์ และทั่วไป
จึงส่งผลให้มีอัตรากำไรที่เติบโตขึ้น ทั้งยังมีการขยายพื้นที่รองรับผู้ป่วยนอกที่อาคาร 1 และอาคาร 2
ของโรงพยาบาลเอกชล ซึ่งพื้นที่ดังกล่าว เมื่อเปิดให้บริการครบวงจรได้ช่วยเพิ่มรายได้ให้กับองค์กร
ประกอบกับมีจำนวนบุคลากรทางการแพทย์ผู้เชี่ยวชาญเฉพาะโรค มาออกตรวจคนไข้เพิ่มมากขึ้นด้วย
ทั้งนี้ทางโรงพยาบาลได้เพิ่มจำนวนแพทย์ในสาขาต่างๆ เพื่อวิเคราะห์ และรักษาโรคที่มีความซับซ้อน
รวมไปถึงการรักษาโรคเรื้อรัง ซึ่งส่วนใหญ่เกิดขึ้นในกลุ่มสังคมผู้สูงวัยที่มีอายุยืนยาวมากขึ้น
และได้เสนอทางเลือกในส่วนของชนชั้นกลางที่มีกำลังซื้อ ที่จะเลือกแพทย์
หรือแผนการรักษาที่ตอบสนองความต้องการของผู้ป่วย

ด้านการลงทุน

การลงทุนในบริษัทฯ เป็นแบบค่อยเป็นค่อยไปอย่างรอบคอบ ระมัดระวัง
เพื่อให้การขยายงานในแต่ละโครงการ
มีแผนงานด้านทรัพยากรและบุคลากรรองรับที่พร้อมสมบูรณ์ทั้งในด้านการแพทย์ พยาบาล
รวมถึงอัตรากำลังทางด้านสาธารณสุขทั้งระบบ ซึ่งความขาดแคลนดังกล่าวในธุรกิจนี้โดยรวม
ก็เป็นส่วนหนึ่งที่ชะลอความเจริญเติบโตในระบบการให้บริการรักษาพยาบาลที่ต้องการนโยบายการสนับสนุนและส่งเสริมจากภาครัฐบาลอย่างจริงจัง

การบริหารความเสี่ยงอีกส่วนหนึ่งที่โรงพยาบาลได้สร้างระบบขึ้นมา คือการลงทุนอย่างระมัดระวัง
พยายามลดหนี้เมื่อมีโอกาส ตัวอย่างที่เห็นได้ชัด คือ ในปี 2554 บริษัท โรงพยาบาลเอกชล จำกัด
(มหาชน) ได้ทำการคืนเงินต้นและดอกเบี้ยที่ได้กู้ยืมมา
เพื่อการลงทุนการขยายเครือข่ายไปเปิดโรงพยาบาลเอกชล 2
โดยสามารถชำระเงินที่กู้ยืมมาได้ครบจนหมดสิ้น ก่อนครบกำหนดสัญญาการคืนเงินเดิมในปี 2556

ด้านการวางแผนในอนาคต

ในไตรมาสสุดท้ายของปี 2554 ประเทศไทยได้รับผลกระทบที่รุนแรง
จากเหตุการณ์อุทกภัยครั้งใหญ่ในประเทศ
ส่งผลให้กำลังการผลิตของโรงงานอุตสาหกรรมบางส่วนได้รับความเสียหาย
และในส่วนที่มีผลกระทบโดยตรงกับธุรกิจโรงพยาบาลก็คือ การจัดซื้อจัดหายาและเวชภัณฑ์
วัสดุอุปกรณ์ทางการแพทย์ เครื่องมือทางวิทยาศาสตร์ ผลิตภัณฑ์พลาสติก บรรจุภัณฑ์ ผลิตภัณฑ์อาหาร
เครื่องใช้ไฟฟ้าและอิเล็กทรอนิกส์ สำหรับใช้ในโรงพยาบาล ความเสี่ยงในภายหน้าคือ
ราคาต้นทุนที่อาจสูงขึ้น
หรือการขาดแคลนของใช้ชั่วคราวที่ทางโรงพยาบาลต้องวางแผนการสำรองสต็อกสินค้าไว้ให้เพียงพอ
ไปจนถึงไตรมาสที่สองของปี 2555

ธุรกิจโรงพยาบาล เป็นธุรกิจที่ให้บริการต่อสังคมเป็นหลักใหญ่
และที่ต้องอาศัยระยะเวลาสร้างความเจริญเติบโต สร้างคุณค่า และความเชื่อถือในหมู่ผู้มาใช้บริการ
ด้วยการบริการ และการรักษาที่มีคุณภาพที่ดีขึ้นตลอดเวลา นั่นคือ ศักยภาพที่แข็งแกร่ง
อันเป็นเป้าหมายของโรงพยาบาลเอกชล ที่ฝ่ายบริหารต้องวางแผน
รวมทั้งกำหนดทิศทางในการพัฒนาบุคลากรให้เป็นไปในแนวทางการใช้ความรู้ ทักษะ
และความละเอียดอ่อนซึ่งจะเป็นจุดแข็งของธุรกิจต่อไปในอนาคต

การเปิดเสรีประชาคมเศรษฐกิจอาเซียน (AEC)

การก้าวสู่การเป็นประชาคมเศรษฐกิจอาเซียน หรือ AEC (ASEAN Economic Community) คือ
นโยบายเปิดเสรี เพื่อให้เกิดการเคลื่อนไหวทางการค้า การลงทุน ธุรกิจการให้บริการ
และการเคลื่อนไหวของแรงงานระหว่างกลุ่มประเทศในอาเซียน
สามารถขยายไปทั่วอาเซียนได้อย่างเสรี ซึ่งหมายถึง ตลาดที่ใหญ่ขึ้น
และความสามารถในการทำรายได้ที่สูงขึ้น ก็เป็นความเสี่ยงที่ท้าทายในอนาคต

การเปิดตัวดังกล่าว ส่งผลกระทบในทุกธุรกิจ รวมถึงธุรกิจการให้การรักษาพยาบาล
ซึ่งในประเทศไทยเองยังมีผลกระทบถึงแม้แต่โรงพยาบาลของรัฐ เช่น โรงพยาบาลศิริราช
ซึ่งได้ผันตัวจากการเป็นโรงพยาบาลมหาวิทยาลัย
ให้การรักษาพยาบาลแก่ผู้เจ็บป่วยทั่วไปโดยไม่จำกัดชนชั้น สู่เส้นทางธุรกิจโรงพยาบาลเอกชน
(SiPH – โรงพยาบาลศิริราชปิยมหาราชการุณย์) ด้วยเม็ดเงินลงทุนถึงกว่า 4,000 ล้านบาท
เพื่อเตรียมตัวแข่งขันกับการเปิดเสรีกับประเทศในกลุ่มอาเซียน
รวมถึงโรงพยาบาลระดับสูงในประเทศเอง
ด้วยศักยภาพการมีทีมแพทย์และพยาบาลระดับอาจารย์ของมหาวิทยาลัยเป็นตัวดึงดูดและด้วยค่ารักษา
พยาบาล ที่ต่ำกว่าโรงพยาบาลเอกชนทั่วไปถึง 20 – 30%
โดยมีเป้าหมายที่จะแย่งส่วนแบ่งลูกค้าทั้งในประเทศและต่างประเทศ
ซึ่งการแข่งขันดังกล่าวจะเป็นจุดท้าทายสำหรับโรงพยาบาลเอกชนในประเทศทั่วไป
ทั้งในแง่การตลาดและการสรรหาบุคลากรทางการแพทย์และพยาบาล
ที่จะต้องปรับตัวและกลยุทธ์ในการแข่งขัน ทั้งในระดับภูมิภาคและระดับโลก